### Beslutning

Godkendt.

### Sagsfremstilling

## Resume og sagens baggrund

Administrationen orienterer om en tids- og procesplan for en kommende funktionskontrakt vedrørende vejvedligehold i landområder. Den nuværende funktionskontrakt, der dækker vejvedligehold i landområder, udløber den 31. december 2025. Kontrakten er en vejvedligeholdelsesaftale, som går ud på at vedligeholde de cirka 650 km veje i landområderne.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Administrationen orienterer om en tids- og procesplan for en kommende funktionskontrakt vedrørende vejvedligehold i landområder.

Baggrund for vejvedligehold i landområder

En funktionskontrakt løber typisk i 15 år og anvendes fortrinsvis i landområder. Den har en fast ratebetaling per kvartal, uanset hvilket efterslæb og vedligeholdelsesbehov, der måtte være på vejene i hele kontraktens periode. Entreprenøren skal til enhver tid opfylde de minimumskriterier, der er blevet stillet ved tilbudsafgivningen. Den nuværende funktionskontrakt har været udbudt efter et princip om, at entreprenøren frit kan vælge belægningstypen for at imødekomme minimumskriterierne.

Det er vigtigt at sikre, at vedligeholdelsen af vejene opretholdes til en standard, der er passende for trafikken, for at sikre fremkommelighed og trafiksikkerhed og for at undgå øgede driftsomkostninger i fremtiden.

Mængden af nødvendig vedligeholdelse afhænger af den ønskede service og kvalitet af vejnettet. Et vejnet med højere hastigheder og mere fremkommelighed vil kræve mere vedligeholdelse for at opretholde kvaliteten og sikkerheden.

Den nuværende funktionskontrakt for vejvedligehold i landområder

Den nuværende funktionskontrakt udløber den 31. december 2025 og indeksreguleres hvert år. Den kostede 7,3 mio. kr. i 2011 og koster 12 mio. kr. i 2023.

Kontrakten er en vejvedligeholdelsesaftale, som går ud på at vedligeholde de cirka 650 km veje og cirka 25 km stier i landområderne. Vedligeholdelsesarbejderne indbefatter rabatvedligehold, ny belægning, udbedring af slaghuller, revner, krakeleringer og andre skader.

Den anvendte belægningstype til vej- og stivedligehold er overfladebehandling (OB), der er udført ved at udsprøjte et lag bindemiddel (bitumen), som er afdækket med et lag granitskærver.

Efter 2015 er funktionskontrakten udvidet med modificeret overfladebehandling (MOB) på gamle amtsveje og asfaltbelægning på stierne. MOB-belægningstypen udføres som OB, men med et modificeret sprøjtemiddel. Det vil sige, at MOB er tilført kemiske midler, der gør den mere modstandsdygtig overfor trafikken end OB.

Tids- og procesplan for kommende funktionskontrakt

Tids- og procesplanen for en kommende funktionskontrakt vedrørende vejvedligehold i landområder fremgår i skemaet i Bilag 1 og er opdelt i ni faser med hvert sit tema, som introducerer den pågældende fase og forbereder til den næste.

Den nye kontrakt forventes at omfatte perioden 2026-2040.

Forudsætninger for at igangsætte tids- og procesplanen

For at kunne udarbejde et godt udbudsmateriale kræver det en del forundersøgelser, analyser i form af tilstandsregistrering, trafiktællinger og bæreevnemålinger, herunder rådgiverbistand og dataopsamling. Tids- og procesplanen danner rammen for den planlægning og de aktiviteter, administrationen skal levere undervejs.

Den kommende kontrakt vil have nogle omkostninger forud for kontraktstart. Analyse- og rådgivningsarbejder forventes at koste cirka 1,8 mio. kr. inklusive internt forbrug i 2024 og cirka 0,5 mio. kr. inklusive internt forbrug i 2025. Der er allokeret midler fra vejvedligehold i byområder i 2023 til at igangsætte de første undersøgelser, og administrationen vil fremlægge et forslag om en anlægsbevilling til de resterende omkostninger i forbindelse med anlægsnotatet for Budget 2024.

Fra kontraktstarten i 2026 og frem til 2040 forventes det, at der skal bruges cirka 17 mio. kr. årligt. Dette omfatter interne ydelser, rådgiverydelser og Gorm Carlsen. Dette tal er dog usikkert, da vi endnu ikke kender forudsætningerne for den nye funktionskontrakt, og da den endnu ikke har æret udbudt.

Fase 2: Introduktion til og drøftelse af serviceniveau for vejenes tilstand og kvalitet

På den næste behandling i Teknik- og Miljøudvalget sættes der fokus på serviceniveau og en definition af Kalundborg Kommunes minimumskriterier for vejstand, fremkommelighed og trafiksikkerhed for de enkelte veje under deres levetid. Serviceniveau omhandler blandt andet belægningsvalg, trafikkens art og størrelse, vejbredder, udbedringshyppighed og udbedringsstrategier for vejens skader. Jo højere et serviceniveau er, desto mere koster det at vedligeholde strækningen. I øvrigt er det væsentligt at nævne, at det på langt sigt er dyrere at vedligeholde en vej, hvis ikke udbedringsarbejder igangsættes rettidigt.

Grundlæggende handler det om at bevare vejkapitalen til det serviceniveau, man vælger for sine veje. Vejkapitalen er de penge og den værdi, der er knyttet til vejens profil og elementer. Hvis ikke man vedligeholder sine veje, vil den efter noget tid nedbrydes hurtigt. Vejkapitalen og serviceniveauet bør derfor afspejle den trafikstørrelse, trafiksikkerhed og fremkommelighed, man ønsker at skabe i kommunen.

For at kunne planlægge vejvedligehold optimalt klassificeres vejene for at styre og planlægge udbedringsstrategier så effektivt som muligt. Vejklassificering anvendes til at skabe et overordnet overblik over kommunens vejnet, så man bedre kan planlægge og organisere vedligeholdelse, reparation og udbygning af vejene. Eksempelvis kan man betegne visse veje som rutestrækninger, som typisk vil være gennemfarts- eller forbindelsesveje, hvor hastighed og fremkommelighed er vigtige parametre for at sikre en hurtig forbindelse mellem kommuner eller byer.

## Økonomiske konsekvenser

Ingen økonomiske konsekvenser.